**Prva hrvatska alpinistička ekspedicija na Grenland – 1971.g.**

U ljeto 1971.g. sedam hrvatskih alpinista zaputilo se na Grenland s namjerom da osvoje dotad neosvojeni vrh – markantni Ingolsfjaeld na istočnoj obali otoka. U tom usponu sudjelovala su četvorica članova ekspedicije, a uspon je trajao 59 sati penjanja po ledu i suhoj stijeni. Nakon toga su se i ostali razmiljeli i osvojili još pregršt neosvojenih vrhova, nazvaši ih pritom imenima svojih dragih. To je privilegija osvajača!

Izvjesiše tad i hrvatsku zastavu, bješe to u vrijeme „Hrvatskog proljeća“.

Iako je država u kojoj smo živjeli – Jugoslavija – bila izvan „Željezne zavjese“ i mogli smo slobodno putovati svijetom, hrvatski alpinisti u to vrijeme nisu imali iskustva u pohodima izvan Evrope, a pogotovo u područje toliko udaljeno od civilizacije i sa gotovo nikakvim komunikacijskim mogućnostima. Svi članovi ekspedicije, osim jednog koji je živio u Danskoj, bili su vrlo mladi: nisu imali iskustva niti u organizaciji prikupljanja novaca, niti kako odabrati odgovarajuću opremu i hranu, kako logistički organizirati transport članova i opreme, kako trenirati za pohod…To je u pravom smislu bilo pomicanje granica – i ne samo osobnih već i šire, jer je planinarska zajednica nakon ovog uspjeha reagirala gotovo odmah sa izvedbom novih ekspedicija.

Članovi ekspedicije su tada smatrali da bi - ako samo odu na Grenland i dođu do pod planinu i sigurno se vrate kući - to već bio veliki uspjeh. Ispalo je da je ekspedicija uspjela ispenjati 1900 metara visok, težak penjački smjer i stati na vrh na kojem ljudska noga još nije kročila. Uz to je osvojila još četiri djevičanska vrha. Nakon povratka „naš penjački život više nije bio jednak“ – mašta je proradila „punom parom“ i planine svijeta postale su bitno dostupnije.

**“Živimo u predivnom svijetu koji je pun ljepote, šarma i pustolovina. Nema kraja pustolovinama koje možemo doživjeti, samo ako ih tražimo otvorenim očima."
*-Jawaharlal Nehru***

O detaljima će nas rječju i slikom upoznati jedan od učesnika: **Vladimir Mesarić** – Dado.